На седници одржаној 8.12.2013. године Скупштина Друштва судија Србије једногласно је усвојила следеће

**З А К Љ У Ч К Е**

**Друштво судија Србије позива:**

1. **Министарство правде да припреми, Народну скупштину да усвоји нови Закон о Високом савету судства** који ће на уставан начин омогућити превремене изборе за чланове ВСС из реда судија, **а Високи савет судства да покрене поступак за испитивање поверења чланова ВСС из реда судија[[1]](#endnote-2)**
2. Министарство правде и Комисију за спровођење Националне стратегије реформе правосуђа да на основу широког договарања**,** посебно са судијама и тужиоцима, **сачине студију о примењивости реформских мера**, с обзиром на континенталну правну традицију и праксу Србије, као и на целисходност одређених решења, **утврде** **најспорније одредбе** у постојећим законима и **отклоне их без одлагања**
3. Министарство правде и Народну скупштину да **усагласе материјалноправне и процесне законе, без одлагања доносу Закон о парничном поступку и преиспитају могућност и ефекте примене Закона о кривичном поступку,** пошто судско организационо и процесно право представљају логичну системску целину која може бити нарушена ако се њихово нормирање врши раздвојено и неусклађено
4. Министарство правде и Комисију за спровођење Националне стратегије реформе правосуђа да на основу широког договарања**,** посебно са судијама и тужиоцима, **размотре начин избора судија, спровођења почетне и сталне обуке, вредновања рада** и **обезбеђивања** **конкретних права која ће омогућити струковну активност судија.**
5. Министарство правде и Комисију за спровођење Националне стратегије реформе правосуђа да на основу широког договарања**,** посебно са судијама, **размотре без одлагања сврсисходност одређених рокова** за поступање судија, **паралелних поступака** због наводне повреде права на суђење у разумном року и **ваљаност одредаба којима се предвиђају дисциплинске санкције** за судије у случају непоштовања рокова решавања предмета (јер се санкције могу предвидети само у случају доказане намере и/или тешког прекршаја)
6. Министарство правде и Народну скупштину да **обезбеде услове за успостављање правне сигурности** **засноване на квалитетном праву**, усклађеном са правним поретком Србије и са европским стандардима; **напусте култ статистике** и ефикасности погрешно схваћене као решавање што већег броја предмета у што краћем времену, **и афирмишу стандард ефикасности који значи доношење квалитетних одлука, у разумном року, након правичног разматрања свих аспеката ствари**, како је и дефинисано Препоруком Комитета Министара ЦМ/Рец(2010)12 државама чланицама о судијама (пара. 31).

**Друштво судија посебно позива:**

1. Законодавну и извршну власт да не врше непримерене утицаје на судство критикама које подривају независност судства и поверење јавности.
2. Високи савет судства да одлуке о избору и напредовању судија доноси с обзиром на квалификације, вештине и способности потребне за решавање случајева применом закона уз поштовање људског достојанства, водећи рачуна о дужини судијског стажа
3. Високи савет судства да врши избор судија у складу са процедуром прописаном законом и да упућивању судија у виши суд приступа само у случајевима прописаним законом, изузетно и то у суд у коме недостатак, спреченост, изузеће судија или други разлози отежавају или успоравају рад суда
4. Законодавну, извршну власт и Високи савет судства да имају у виду да је судски систем део јединственог правног поретка и да мора бити организован у складу са Уставом Републике Србије
5. Законодавну, извршну власт и Високи савет судства да имају у виду да и судије са територије АП Косово и Метохија имају Уставом гарантовану сталност судијске функције, која им не може престати због укидања суда.
6. Скупштина задужује Управни одбор Друштва судија да прати дешавања у правосуђу и предлаже мере и активности, укључујући иницирање поступка за оцену уставности појединих одредаба правосудних закона.
1. 1.1. Последице претходно предузиманих мера ради реформе погубне су за функционисање правосуђа. Уплив извршне власти и недозвољени притисак судско-управне власти на правосуђе неподношљиви су, судије и тужиоци застрашени, мрежа судова нерационална, судови неравномерно оптерећени, трошкови правосуђа превисоки, приступ грађана правди неједнак и отежан, а право на правично суђење угрожено. Правосуђем влада, несигурност, забринутост, оклевање, апатија и дубоки и широко укорењени страх.

 1.2. Такво стање проузроковало је више државних органа, међу којима су, због свог састава и улоге коју имају, најодговорнији Високи савет судства (у даљем тексту: ВСС) и Државно веће тужилаца (у даљем тексту: ДВТ). ВСС и ДВТ су тела судске самоуправе којима је Уставом дато у надлежност да сама буду независна и самостална како би могли да гарантују независност судова и судија и самосталност тужилаштва. Уместо да остваре своје уставне и законске дужности, ВСС и ДВТ спровели су и реизбор и поступак његовог преиспитивања на начин који је прекршио сва правила правне државе.

1.2.1. Рад ВСС/ДВТ праћен је и оцењиван у протекле четири године од стране бројних релевантних, домаћих и међународних субјеката. На њихове озбиљне и вишеструке пропусте указивали су бројни домаћи и инострани субјекти, континуирано и у много наврата: [стручна јавност](http://www.sudije.rs/sr/aktuelnosti/o-pravosudju/apel-strucne-politickoj-i-opstoj-javnosti),[повереник за информације од јавног значаја](http://www.sudije.rs/sr/aktuelnosti/vesti/poverenik-za-informacije-od-javnog-znacaja-usvojio-je-vise-zalbi-koje-je-drustvo-sudija-podnelo-protiv-nepostupanja-visokog-saveta-sudstva)**,** [заштитник грађана](http://www.ombudsman.rs/attachments/993_Visoki%20savet%20sudstva%20-%20preporuka%203.8.2010.pdf)**,** [Европска комисија](http://www.sudije.rs/sr/aktuelnosti/vesti/izvod-iz-izvestaja-evropske-komisije-o-napretku-srbije), [Европски парламент Резолуцијом од 29.3.2012](http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0114+0+DOC+XML+V0//EN)**,** [Парламентарна скупштина Савета Европе Резолуцијом од 25.1.2012](http://assembly.coe.int/Mainf.asp?link=/Documents/AdoptedText/ta12/ERES1858.htm)и [остале](http://www.sudije.rs/sr/aktuelnosti/vesti/deklaracija-konsultativnog-veca-evropskih-sudija-ccje) [европске](https://wcd.coe.int/ViewDoc.jsp?id=1618397&Site=&BackColorInternet=B9BDEE&BackColorIntranet=FFCD4F&BackColorLogged=FFC679) [институције](http://www.sudije.rs/en/actuals/news/the-recent-important-documents-regarding-judiciary-in-serbia), [угледни европски експерти](http://sudije.rs/files/file/doc/Aktuelizovani%20izvestaj.doc)и[међународна судијска](http://www.sudije.rs/sr/aktuelnosti/vesti/rezolucija-medjunarodnog-udruzenja-sudija-u-vezi-sa-izborom-sudija-rezolucija-o-srbiji)и тужилачка удружења.

1.2.2. Реизбор судија и тужилаца у којем је преко ноћи, дискреционо и под утицајем политике, разрешена трећина правосудног кадра - преко 1000 судија и тужилаца спровели су ВСС/ДВТ у првом саставу. Због свих грубих повреда поступка и права који су учинили у свакој радњи коју су предузели и у одлуци коју су донели приликом реизбора, „оцењујући“ њихов рад, сам законодавац им је „наредио“ (изменом правосудних закона из децембра 2010) да поново преиспитају сваку од више од 6.000 одлука из 2009: о реизбору, нереизбору и предлагању за први избор,

1.2.3. Поступак преиспитивања ових и оваквих одлука спровели су садашњи састави ВСС и ДВТ. Садашњи састави ВСС/ДВТ изабрани су у марту 2011 на изборима у којима је трећини судија/тужилаца било забрањено да гласа за своје представнике у ВСС/ДВТ, као и да се сами кандидују. [Заштитник грађана је одлуком из јануара 2012](http://www.ombudsman.rs/index.php/lang-sr/2011-12-11-11-34-45/2104-2012-01-12-10-56-39)њихов рад на преиспитивању одлука за нереизабране (разрешене) оценио као нелегалан и нелегитиман, а [Уставни суд](http://www.ustavni.sud.rs/page/view/0-101661/ustavni-sud-usvojio-vise-od-120-zalbi-neizabranih-sudija?_qs=%D0%B2%D0%B8%D1%81%D0%BE%D0%BA%D0%B8%20%D1%81%D0%B0%D0%B2%D0%B5%D1%82%20%D1%81%D1%83%D0%B4%D1%81%D1%82%D0%B2%D0%B0) је поништио све њихове одлуке.ЕУ посматрачи, који су 2011 и 2012 свакодневно посматрали рад ВСС/ДВТ у поступку ревизије реизбора, у књизи о реформи правосуђа у Србији објављеној у децембру 2012. године оценили су чланове ових тела као нестручне, неоспособљене и недостојне. [Европски експерти](http://sudije.rs/files/file/preporuke%20eksperata%20sa%20radionice%20Kvalitet%20pravosudja%20u%20Srbiji%202012%2012%2004.pdf) су децембра 2012. године доставили министру правде препоруке за реформске мере, од којих је прва управо избор чланова ВСС/ДВТ. Исто су предложили и TAIEX експерти ЕУ почетком 2013. године.

1.2.4. Иако нису сви чланови ових тела поступали на исти начин и истом упорношћу кршили правне принципе, код свих њих постојала је могућност избора. Неки су избор учинили: јавним оглашавањем против рада тела чији су члан, наставком рада по сопственој савести уз цену тешких последица, или оставком, например. Јасно је ипак, да је претежан број чланова ВСС и ДВТ неповратно изгубио поверење и грађана и колега судија и тужилаца да су у стању да обављају ову важну дужност.

1.2.5. Евидентно је и да ВСС/ДВТ нису управљали одобреним ресурсима на начин којим би изградили и сада неразвијене капацитете тих тела, као и да недопустиво касне са испуњавањем законских дужности које су им поверене:

	* нису искористили сопствене ресурсе (употреба буџетских средстава у годинама када је требало да успоставе своје администртативне канцеларије и пратећа тела мања је од трећине)
	* нису развили сопствене капацитете ради квалитетног и ефикасног управљања повереним системом
	* ВСС није омогућио избор председника судова, иако је Законом о судијама прописано да ће избор бити извршен до краја марта 2010
	* нису усвојили подзаконске акте о критеријумима и мерилима за вредновање рада судија и председника судова/заменика јавних тужилаца и јавних тужилаца, као и о поступку у коме ће се вредновање спроводити иако је рок за то био крај маја 2009 (Закон о судијама), односно октобар 2009 (Закон о Јавном тужилаштву)
	* није извршен избор тела за вредновање рада судија и тужилаца
	* ДВТ није изабрао дисциплинске органе1.2.6. Према томе, осим њих самих, нико нема дилему да је рад ВСС и ДВТ тешко угрозио правосудни систем Србије.

1.3. Даље учешће у реформским активностима садашњих представника ВСС/ДВТ, па и представника адвокатуре, баца сенку на све што се ради. Шта-више, инсистирање на даљем учешћу садашњих представника ВСС и ДВТ који су деловали под политичким утицајем изазва сумњу да власт жели да преко њих управља правосуђем.

1.4. Лош рад досадашњих састава ВСС и ДВТ није, међутим, разлог за укидање ових тела. Неопходно је, и потпуно легитимно, креирати одговарајући правни оквир и без одлагања омогућити нове изборе у правосуђу за чланове ВСС/ДВТ из реда судија/тужилаца.

1.5. Јавна изјава нових власти да до сада предузете мере у реформи правосуђа нису успеле, створила је наду да ће се приступити одлучном отклањању узрока који су до тога довели.

1.6. Повратак у систем разрешених судија и тужилаца само је једна у низу мера које је требало ургентно спровести. Мера која је била и остала подједнако ургентна јесте утврђивање одговорности или у најмању руку удаљење из ВСС/ДВТ оних који су до таквог стања довели, или такво стање оправдавали одлукама које су све до једне поништене. Правна држава не може се градити са оним ко је упорно и озбиљно кршио принципе правне државе, као што су то чинили чланови претходних састава ВСС/ДВТ. [↑](#endnote-ref-2)